STRATEGIA DE DEZVOLTARE A SECTORULUI DE TINERET A MUNICIPIULUI CHIȘINĂU

PENTRU ANII 2021-2026

(PROIECT)

**Cuprins:**

[1. Introducere 3](#_Toc67876381)

[2. Noțiuni, principii, actori cheie și beneficiari 4](#_Toc67876382)

[3. Situația generală a tinerilor din municipiul Chișinău 7](#_Toc67876383)

[4. Procesul de elaborare a Strategiei de Dezvoltare a Sectorului de Tineret a municipiului Chișinău 12](#_Toc67876384)

[5. Scopul, prioritățile, obiectivele generale și specifice ale strategiei 16](#_Toc67876385)

[PRIORITATEA I. PARTICIPAREA TINERILOR 16](#_Toc67876386)

[PRIORITATEA II: DEZVOLTAREA SERVICIILOR DE TINERET 19](#_Toc67876387)

[PRIORITATEA III: FORTIFICAREA SECTORULUI DE TINERET LA NIVEL MUNICIPAL 22](#_Toc67876388)

[6. Monitorizarea și evaluarea Strategiei de Dezoltare a Sectorului de Tineret 24](#_Toc67876389)

[7. Planul de acţiuni privind implementarea Strategiei de Dezvoltare a Sectorului de Tineret în mun. Chișinău 2021 – 2023 26](#_Toc67876390)

# **Introducere**

Strategia de Dezvoltare a Sectorului de Tineret (SDST) a municipiului Chișinău este un document de politică publică ce are menirea să consolideze și să ghideze acțiunile Administrații Publice Locale pe sectorul de tineret pentru anii 2021 – 2026.

Strategia este elaborată în concordanță cu principalele priorități, strategii și programe în domeniul de tineret, la nivel internațional, național și local. Documentul transpune viziunea municipiului Chișinău pentru dezvoltarea sectorului de tineret și punerea în aplicare a principiilor și direcțiilor prioritare stabilite în Legea Nr. 215/2016 cu privire la tineret.

Strategia a fost elaborată în conformitate cu rigorile și standardele în domeniu, inclusiv prevederile Hotărârii de Guvern Nr. 386/2020 cu privire la planificarea, elaborarea, aprobarea, implementarea, monitorizarea și evaluarea documentelor de politici publice, fiind elaborată în mod participativ, prin implicarea tuturor părților interesate și consultare publică. În procesul de elaborare a documentului a fost studiat minuțios sectorul de tineret al municipiului, consultată opinia tinerilor față de problemele stringente cu care se confruntă și viziunea specialiștilor responsabili de dezvoltarea programelor și lucrului de tineret.

Tinerii municipiului Chișinău reprezintă o resursă valoroasă care poate susține dezvoltarea durabilă a localității dacă beneficiază de o serie de condiții și servicii menite să activeze și exploreze potențialul acestui grup a populației. Viziunea acestei strategii este de a avea un oraș în care toți tinerii sunt rezilienți, capabili să-și realizeze drepturile, potențialul maxim și să contribuie la construirea unei comunități pașnice, incluzive și durabile.

Scopul strategiei este de a crea condiții favorabile de dezvoltare a tinerilor,oferirea oportunităților de participare în procesele decizionale, precum și accesul tuturor tinerilor la o gamă largă și diversă de servicii de tineret. Scopul propus poate fi atins prin oferirea tuturor tinerilor, în special a celor mai marginalizați, a sprijinului adecvat pentru a-și consolida autonomia, a-și realiza drepturile și potențialul deplin, precum și asigurarea accesului la servicii prietenoase tinerilor (din domeniile de sănătate, participare, voluntariat, agrement etc.). Toți tinerii, inclusiv cei mai marginalizați, trebuie susținuți în mod adecvat pentru a contribui la construirea unor medii incluzive și durabile prin implicarea ca parteneri și agenți ai schimbării la toate nivelurile și în crearea de oportunități de dezvoltare.

În procesul de elaborare a SDSC a fost evaluat potențialul de implementare a principalilor actori cheie din domeniul de tineret, au fost identificate prioritățile cheie pentru activarea potențialului de dezvoltare a tinerilor din municipiul Chișinău și au fost stabilite principalele domenii de interes ale tinerilor pentru asigurarea unui cadru omogen și eficient de dezvoltare a sectorului de tineret la nivel local.

Strategia are la baza o analiză extinsă a factorilor și problemelor cheie care încetinesc sau împiedică dezvoltarea sectorului de tineret și al tinerilor din municipiul Chișinău, principalele angajamente asumate la nivel local și național pe sectorul de tineret, tendințe și bune practici de lucru cu tinerii la nivel internațional.

Caracterul intersectorial al domeniului de tineret a determinat și necesitatea unei abordări multidisciplinare, cu implicarea specialiștilor din diferite direcții de activitate a municipalității și asumarea unei colaborări strânse în perioada de implementare a SDSC pentru eficientizarea activităților realizate.

# **Noțiuni, principii, actori cheie și beneficiari**

**Noțiuni cheie**

*activitate de tineret (lucrul de tineret)* – orice acțiune cu şi pentru tineri, de natură socială, culturală, educațională sau civică, ce are la bază procesele de învățare nonformală şi de participare voluntară a tinerilor, coordonată de către un lucrător de tineret sau de un specialist în lucrul de tineret;

*centru de tineret* – organizaţie necomercială ce reprezintă un serviciu sau un complex de servicii comunitare adresate tuturor categoriilor de tineri, avînd misiunea de a le asigura informarea, orientarea, consilierea, educarea şi petrecerea timpului liber, contribuind la pregătirea integrării lor sociale şi profesionale;

*consiliu local al tinerilor* – structură de reprezentare şi de împuternicire a tinerilor căreia i se poate atribui statutul de organizaţie necomercială şi a cărei misiune este asigurarea participării tinerilor la dezvoltarea comunitară, în special în procesul decizional;

*educaţie informală a tinerilor* – proces real de învăţare de-a lungul vieţii, în cadrul căruia fiecare tînăr îşi formează atitudini, îşi interiorizează sau își clarifică anumite valori, dobîndeşte deprinderi şi cunoştinţe din experienţa cotidiană, valorificînd influenţele şi resursele educative din mediul în care trăieşte – de la familie şi vecini, de la locul de muncă sau de joacă, de la piaţă/magazin, de la bibliotecă sau din mass-media;

*educaţie nonformală a tinerilor* – proces educațional organizat prin activităţi în comunitate sau prin programe, care are loc în afara sistemului educaţional formal, menit să răspundă nevoilor educaţionale ale tinerilor, afirmat prin dobîndirea şi/sau dezvoltarea aptitudinilor şi abilităţilor necesare pentru a se adapta la un mediu în continuă schimbare, avînd obiective clare de învăţare;

*familie tînără* – cuplu, format prin căsătorie, în care unul dintre soţi nu a atins vîrsta de 35 de ani, familie cu copii formată dintr-un singur părinte de pînă la 35 de ani;

*lucrător de tineret* – persoană care, prin intermediul activității de tineret, oferă suport tinerilor în dezvoltarea personală, socială și educațională pentru a le asigura o mai bună integrare în societate;

*organizaţie de tineret* – organizație necomercială în care tinerii constituie cel puţin 2/3 din numărul de membri şi din componenţa organelor de conducere și ale cărei scopuri statutare sînt orientate spre dezvoltarea personalităţii tinerilor şi integrarea lor în viaţa publică;

*politici de tineret* – ansamblu de principii, metode și măsuri menite să asigure tinerilor oportunități de participare, de bunăstare, dezvoltare personală și profesională;

*servicii pentru tineri* – ansamblu de măsuri şi de activităţi instituţionalizate, realizate pentru a răspunde necesităţilor tinerilor sau ale familiilor tinere;

*specialist în lucrul de tineret* – persoană care a beneficiat de o instruire specială în domeniul lucrului de tineret și care oferă servicii profesioniste tinerilor;

*structură de participare a tinerilor* – formă de organizare a tinerilor, întruniţi benevol și cu interese comune, formală sau neformală, pentru a participa şi a contribui la viaţa publică;

*tînăr/ă* – persoană cu vîrstă cuprinsă între 14 și 35 de ani.

**Principiile de bază ale strategiei**

*cooperarea intersectoriale* – coordonare între instituțiile publice și organizațiile de tineret care activează în domeniu. Actorii cheie comunică, se informează și cooperează între ei în scopul atingerii unor obiective comune;

*informarea* – de către instituțiile de lucru cu tinerii și organizațiile de tineret, a tinerilor cu privire la provocările, oportunitățile și drepturile acestora într-o formă accesibilă;

*participarea activă* – implicare activă a tinerilor în procesul de luare a deciziilor, consultări publice, realizarea de activități care se produc în societate și care îi vizează în mod direct sau indirect;

*paritatea* – proces de luare a deciziilor de comun acord între autoritățile publice și tineri prin distribuirea egală a responsabilităților în bază de încredere și de respect reciproc;

*transversalitatea* – atribuire politicilor de tineret a unei abordări distincte în diferite domenii de activitate prin stimularea colaborării la toate nivelele a instituțiilor și autorităților publice cu competențe în domeniu;

*abordarea pozitivă și holistică* - o abordare bazată pe puncte forte, recunoscând contribuția pe care tinerii o pot aduce la viața lor și a celor din jur, abordând în același timp barierele care inhibă acele oportunități;

*respectarea capacităților în evoluție* - politicile și serviciile sunt elaborate și furnizate într-un mod compatibil cu capacitățile în evoluție ale tinerilor;

*nediscriminarea și incluziunea tuturor tinerilor* - toate drepturile fiecărui tânăr au prioritate egală și trebuie diminuate sau eliminate condițiile care duc la discriminare directă sau indirectă împotriva oricărui grup de tineri din orice motiv.

**Actori cheie și beneficiari**

La nivelul municipiului Chișinău, implementarea politicilor de tineret și dezvoltarea sectorului de tineret în teritoriu revine autorităților administrației publice locale de nivel II și de nivel I, prin structurile și subdiviziunile sale mandatate în domeniu (**Consiliul Municipal** și **Consiliile Locale**, **Direcția Generală Educație, Tineret și Sport, serviciul tineret și sport**, etc.) și în colaborare cu prestatorii de servicii locale de tineret și structuri de reprezentare a tinerilor, precum **Centrul Municipal de Tineret, centrele locale de tineret, centrele de sănătate prietenoase tinerilor, organizațiile neguvernamentale de și pentru tineret, consilii locale/ municipale ale tinerilor, consiliile elevilor** ș.a. Împreună cu o serie de atribuții pe care le au în inițierea de politici locale cu incidență în domeniul tineretului, administrația publică locală susține activitatea organizațiilor și a instituțiilor de lucru cu tinerii, care activează în baza unui regulament aprobat de APL în temeiul standardelor și principiilor stabilite de către Ministerul Educației, Culturii și Cercetării. Administrațiile publice locale au competența de a institui sau completa în cadrul subdiviziunii cu referință la domeniul de tineret unitatea de **funcționar public responsabil de domeniul de tineret**.

Diversitatea centrelor de și pentru tineret a evoluat în timp, inclusiv în funcție de activitățile și serviciile pe care le prestează și grupul de tineri la care se raportează, consolidându-se în structuri de nivel local, municipal sau național, în funcție de competențele atribuite de fondator și de resursele și oportunitățile de care dispun. La nivel municipal putem scoate în evidență **centrele de tineret, centrele de sănătate prietenoase tinerilor, centrele de resurse pentru tineri, centrele de reintegrare pentru tineri, centrele comunitare multifuncționale**, etc. Centrele de tineret, servesc drept actori comunitari cheie pentru tineri, create cu scopul de a diversifica și consolida serviciile pentru tineri la nivel local. Centrele de tineret sunt structuri de interes public, subordonate APL de nivel II, care prin serviciile sale trebuie să asigure informarea, orientarea profesională, consilierea, educația, organizarea și petrecerea timpului liber a tinerilor, contribuind la pregătirea integrării lor sociale și profesionale.

La nivel național, politicile, programele, activitățile și serviciile de tineret sunt dezvoltate de mai mulți actori: Ministerul Educației, Culturii și Cercetării, Comisia parlamentară pentru cultură, educație, cercetare, tineret, sport și mass-media, Comisia guvernamentală pentru politicile de tineret, Agenția Națională pentru Dezvoltarea Programelor și Activității de Tineret.

**Comisia parlamentară pentru cultură, educație, cercetare, tineret, sport și mass-media** integrează printre atribuțiile sale asigurarea cadrului legal privind politicile de tineret în domeniile economic, social și instituțional. Activitatea comisiei este periodică și se raportează la aprobarea, consultarea, evaluarea actelor legislative și a politicilor.

**Comisia guvernamentală pentru politicile de tineret,** întrunește reprezentanți ai Guvernului (de regulă, reprezentanți din majoritatea ministerelor) și ai sectorului neguvernamental de tineret și are rol primar în coordonarea politicilor de tineret prin elaborarea, implementarea și monitorizarea acestora la nivel guvernamental, asigurarea colaborării intersectoriale în realizarea lor, inițierea programelor naționale în domeniul tineretului ș.a.

La nivel central, **Ministerul Educației Culturii și Cercetării** este organul de specialitate al administrației publice centrale, care elaborează și promovează politicile de tineret, stabilește orientările strategice de dezvoltare și modernizare a cadrului instituțional din domeniu, precum și coordonează consolidarea sectorului de tineret, inclusiv prin subdiviziunea sa Direcția Tineret.

**Agenția Națională pentru Dezvoltarea Programelor și Activității de Tineret** este autoritatea administrativă din subordinea Ministerului Educației, Culturii și Cercetării, cu rol de coordonator, mediator, facilitator în implementarea politicilor naționale de tineret, consolidarea sectorului de tineret, asigurarea cooperării actorilor implicați, suport metodologic în dezvoltarea serviciilor de tineret și controlul respectării legislației și standardelor de calitate ale serviciilor pentru tineret.

Strategia de Dezvoltare a Sectorului de Tineret pentru anii 2021-2026 are drept beneficiari toți locuitorii municipiului Chișinău cu vârsta cuprinsă între 14 și 35 ani. Strategia ia în calcul necesitățile diferitor grupuri de tineri și actori cheie în dezvoltarea lucrului și programelor de tineret, inclusiv:

* Persoanele cu vârsta cuprinsă între 14 și 35 ani;
* Tinerii din grupuri vulnerabile sau cu oportunități reduse;
* Familiile tinere;
* Autoritățile publice locale;
* Organizațiile neguvernamentale de tineret;
* Specialiștii și lucrătorii de tineret;
* Prestatorii de servicii de tineret;
* Consiliile locale ale tinerilor și structurile neformale de participare a tinerilor;
* Structurile de paritate de tineret.

# **Situația generală a tinerilor din municipiul Chișinău**

**Situația demografică a tinerilor în municipiul Chișinău**

Generația tinerilor este în descreștere continuă, astfel încât doar în anul 2019 la nivel național, tinerii în vârstă de 14-34 de ani au constituit 743,2 mii sau 27,7% din totalul populației comparat cu 2015. Către anul 2035 populația de 14-34 de ani poate să scadă până la 575.5 mii persoane, ceea ce reprezintă o scădea până la 21,7%. În numărul total al tinerilor predomină cei în vârstă de 25-34 de ani (56,2%), tinerii de 14-19 ani constituind 22.8% și de 20-24 de ani - 21%. În totalul tinerilor, băieții reprezintă 50.1%, iar fetele 49.9%.

În municipiul Chișinău, conform datelor Biroului Național de Statistică, la data de 1 ianuarie 2019 locuiau 284 676 tineri cu vârsta 14-35 de ani. Dintre aceștia băieți 138 132 (48,52%), iar fete 146 544 (51,48%). Distribuția pe categorii de vârstă este în felul următor:

* 14-18 ani – 33 491 persoane;
* 19-25 ani – 58049 persoane;
* 26-30 ani – 71400 persoane;
* 31-35 ani – 121 736 persoane.

Figura 1. Structura tinerilor pe criteriul de vârstă

Majoritatea tinerilor din municipiul Chișinău locuiesc în mediul urban 259 203 (91,05%), iar în mediul rural 25 473 (8,95%).

**Migrația rămâne o provocare majoră la nivel național, dar constituie o oportunitate pentru municipiul Chișinău, datorită migrației interne a populației și a centrelor educaționale din municipiul Chișinău.** Tot mai mulți tineri sunt implicați în migrația internațională, atât în scopul studiilor, cât și încadrării în câmpul muncii. Dacă în 2014-2015 fluxurile emigraționale au constituit 58 mii tineri anual, atunci în anii 2016-2017 circa 70 mii. Totodată, în 2017 tinerii migranți reprezentau 45% din totalul populației migrante. Soldul migrației tinerilor a fost negativ pe toată perioada 2014-2017 și este estimat la 92 mii persoane. Profilul candidatului tânăr la muncă peste hotare se schimbă calitativ în timp: într-o măsură mai mare pleacă tinerii care și-au finalizat stagiul de formare profesională. Potrivit cu datele UNESCO, în anii 2014-2017 numărul studenților înscriși în învățământul terțiar de peste hotare a crescut până la 20-21 mii persoane anual.

**Incidență ridicată a violenței împotriva copiilor și adolescenților în contextul familiei și educației.** Studiul MICS a constatat că 75,6% dintre respondenți folosesc metode disciplinare violente față de copii. Circa 25% dintre copii au declarat că au fost abuzați fizic de părinți, în timp ce doar 7% dintre părinți declară că își pălmuiesc copiii când aceștia din urmă fac ceva greșit și 4% îi bat cu obiecte diferite. Băieții suferă mai mult de violența fizică în familie decât fetele. Profesorii și alți copii din mediul școlar, de asemenea, manifestă agresiune și violență împotriva fetelor și băieților[[1]](#footnote-1).

Practic, fiecare al 3-lea adolescent, participant la studiile în domeniul violenței, în diferite situații, a fost și victimă, martor și agresor (34,3%). Această categorie de adolescenți este mai frecventă în mun. Chișinău[[2]](#footnote-2). De asemenea, cunoașterea tuturor rolurilor este mai frecventă în rândul băieților. 75,6% din totalul elevilor sunt martori ai bullying-ului. Unii sunt martori doar ai bullying-ului tradițional (57,2% din totalul elevilor martori ai situațiilor de bullying), alții sunt martori doar ai cyberbullying-ului (1,5%) și 41,3% sunt martori ai ambelor forme de bullying. Martori ai bullying-ului tradițional, frecvent, sunt adolescenții ce studiază în școli din mediul rural și elevi din clasele a VI-a-VII-a, pe când martorii cyberbullying-ului sunt, frecvent, adolescenții ce învață în mun. Chișinău și elevi ai claselor a XII-a. În mediul urban, inclusiv în mun. Chișinău, în rândul elevilor claselor a XI-a-XII-a, fiecare al doilea elev este martor al ambelor forme de violență.

**Tinerii din Republica Moldova arată un grad ridicat de intoleranță față de grupuri minoritate considerate „diferite”, care se asociază de obicei cu conservatorismul social, iar municipiul Chișinău este una din cele mai bogate localități din perspectiva varietăților etnice și culturale.** Se constată o respingere puternică de către tineri a diferitor grupuri sociale (reprezentanți ai altor religii, consumatori de droguri, persoane care trăiesc cu HIV, LGBT). Atitudinile tinerilor sunt similare cu cele ale populației adulte (cu media populației), acest fapt semnalând că tinerii reproduc prejudecățile și intoleranța generațiilor anterioare. În unele situații, tinerii pot fi o sursă de excluziune socială, acționând activ pentru marginalizarea unor grupuri considerate „prea diferite” sau chiar indezirabile social.

**Tinerii la nivel local, similar tendințelor la nivel național, au un nivel foarte slab de încredere în instituțiile publice și procesele politice.** Contextul politico-instituțional se caracterizează prin instabilitate, inconsecvența reformelor întreprinse, gradul scăzut de eficiență a funcționării instituțiilor de stat, corupție. Percepția tinerilor față de direcția în care se îndreaptă Republica Moldova este puțin încurajatoare. O bună parte a tinerilor în vârstă de 18-29 de ani (75,9%) consideră că în țara noastră lucrurile merg într-o direcție greșită, fără deosebiri semnificative ale răspunsurilor respondenților în funcție de mediul de reședință[[3]](#footnote-3).

În opinia tinerilor (18-29 ani), în Republica Moldova drepturile omului se încalcă sistematic, având în vedere răspunsul oferit de către 60% din respondenți, în timp ce 35% din respondenți consideră că acestea sunt încălcate ocazional. Cel mai des este încălcat dreptul la sănătate, dreptul la muncă și la protecție socială[[4]](#footnote-4).

**Sărăcia și excluziunea socială constituie probleme importante pentru tineri.** Mediul de reședință în care trăiesc și activează tinerii de cele mai multe ori influențează nivelul și condițiile lor de trai. Se atestă o aprofundare a inegalităților sociale dintre tinerii din mediul rural comparativ cu cei din mediul urban. Localitățile rurale, dar și orașele mici, au un potențial economic foarte redus, nivel înalt al sărăciei, acces limitat la multe bunuri și servicii și oportunități minime de dezvoltare a capitalului uman tânăr. Depravarea multidimensională afectează peste o treime dintre tineri și prezintă discrepanțe puternice de gen, mediu de reședință și vârste. Femeile tinere (38,9%), tinerii din mediul rural (40,9%), precum și tinerii cu vârste cuprinse între 18 și 29 de ani se confruntă cu depravare într-o proporție mai mare decât bărbații tineri (32,8%), tinerii din mediul urban (29,4%) și tinerii în vârstă de 15-17 ani (20,8%)[[5]](#footnote-5). Cele mai marginalizate categorii de tineri sunt tinerii cu dizabilități (77,2%), tinerii care trăiesc cu HIV (47,6%), tinerii cu antecedente penale (43,4%), femeile tinere însărcinate (23,1%), tinerii care fac parte din minorități etnice, în special romii (22,8%), femeile tinere (16,9%)[[6]](#footnote-6).

**Tinerii continuă să prezinte o rată înaltă de părăsire timpurie a sistemului educațional.** În anul 2018 rata de părăsire timpurie constituia 21,2%, fiind în creștere față de anul 2017 (19,4%) și stabilă comparativ cu 2014. Rata de părăsire timpurie a sistemului educațional este de două ori mai mare printre tinerii din mediul rural comparativ cu tinerii din mediul urban. În cazul bărbaților, rata de părăsire este de 23,1%, pe când pentru femeile tinere se înregistrează circa 19%[[7]](#footnote-7).

**Educația nonformală este insuficient conceptualizată la nivel general.** Fără a se înregistra discrepanțe de gen, se estimează că doar 6% din tineri, au făcut careva meditații/cursuri vocaționale/traininguri de dezvoltare personală. Odată cu vârsta această cotă descrește – media pentru tinerii de 19-29 ani nu depășește 3%. Printre tinerii din mediul urban, ponderea celor implicați în astfel de studii este semnificativ mai mare (9,4%) comparativ cu tinerii din mediul rural (circa 3%). Tinerii care au urmat careva studii extra curriculare, cel mai frecvent au menționat cursurile de limbi străine, contabilitate, școala auto, diverse traininguri și ateliere de instruire (frizer, machior ș.a.)[[8]](#footnote-8).

**În rândul tinerilor, indicatorii ocupaționali înregistrează valori scăzute în comparație cu populația economic activă totală.** În prima jumătate a anului 2019 rata de ocupare a tinerilor în vârstă de 15-24 ani este cea mai mică (19,4%). Rata de ocupare în rândul tinerilor crește odată cu vârsta. Astfel, printre tinerii de 25-34 ani fiecare al doilea este încadrat în câmpul muncii (52%)[[9]](#footnote-9).

|  |  |  |  |
| --- | --- | --- | --- |
|  | **Categorii de inactivitate** | **15-24 ani** | **25-34 ani** |
| 1. | Caută, dar nu este disponibil să lucreze, mii | - | 0.1 |
| 2. | Nu caută, dar e disponibil să lucreze, mii | 0.2 | 0.3 |
| 3. | Dorește să lucreze, dar nu caută și nu este disponibil, mii | - | - |
| 4. | Nu caută și nu este disponibil să lucreze, mii | 44.6 | 36.0 |
| 5. | Plecat peste hotare la lucru, mii | 1.1 | 2.9 |
|  | **Total, mii** | **45.9** | **39.4** |

Tabelul 1. Tinerii inactivi pe categorii de inactivitate, de la 15 ani. Anul 2019

**Tinerii rămân a fi afectați de șomaj în proporție mai mare decât restul populației. Rata șomajului în rândul populației de 15-34 ani depășea 9% în prima jumătate a anul 2019, fiind semnificativ mai mare comparativ cu indicatorul pentru populația de 35-64 ani – circa 6%.** În totalul șomerilor, practic fiecare al doilea (42,3%) este în vârstă de 15-34 ani . Printre tineri, cei mai afectați de șomaj sunt bărbații (6 din 10 șomeri tineri), tinerii din mediu rural (7 din 10 șomeri tineri) și tinerii cu vârsta între 20-29 ani (9 din 10 șomeri tineri)[[10]](#footnote-10). Un număr mare de tineri nu sunt încadrați în câmpul muncii și nici nu urmează o formă de instruire sau pregătire profesională. Potrivit ultimilor statistici ale pieței muncii (2018), circa 27% dintre tinerii în vârstă de 15-29 ani se raportează la categoria tinerilor NEET , aceasta sporindu-le vulnerabilitatea în fața excluziunii sociale.Rata tinerilor NEET[[11]](#footnote-11) pentru categoria de vârstă 15-29 ani în mun. Chișinău constituie 21,5%, pentru mediul urban fiind de 21,4%, iar pentru mediul rural fiind de 23,1%.

**Antreprenoriatul în rândul tinerilor este slab dezvoltat. Deși există o serie de inițiative pentru încurajarea tinerilor antreprenori, programe de dezvoltare a afacerii și susținerii acesteia, totuși printre antreprenori doar 2,4% sunt în vârsta de până la 24 ani și 20,3% au vârsta cuprinsă între 25-34 ani.** Cei mai mulți tineri antreprenori se găsesc în sectorul Tehnologia informației și comunicațiilor (TIC). Circa 36% din întreprinderile din acest sector sunt gestionate de persoane cu vârsta de până la 35 ani. Participarea femeilor tinere la activitatea de antreprenoriat în sectorul TIC este foarte redusă, doar 16% (inclusiv mai puțin comparativ cu cota medie generală a femeilor antreprenoare în sectorul TIC care este de doar 20%). Menționăm că, în medie pe economie, femeile-antreprenoare reprezintă circa 34% din numărul total de întreprinzători din Republica Moldova[[12]](#footnote-12).

**În ultimul an, doar 18,4% dintre tinerii din Moldova au participat la activități de influențare a procesului decizional.** Sondajul de opinie desfășurat în rândul tinerilor, în perioada iulie 2020, a evidențiat că doar a cincea parte dintre tinerii țării au fost implicați în ultimul an în careva activități ce ar determina manifestarea acestora ca și verigă a procesului decizional. Ne referim atât la participarea la adunări unde s-au luat decizii, inclusiv pentru comunitate, ședințe de lucru a entităților pentru tineret, cât și la demonstrații stradale/mitinguri etc[[13]](#footnote-13).

Participarea în procesele politice în perioada 2014-2020 a avut tendințe negative. Astfel, la alegerile parlamentare din 5 decembrie 2014 tinerii cu vârsta 18-35 ani au avut o rata de participare de 28,82% (rata populației adulte a fost de 70%). La alegerile locale din 14 iunie 2015 (primul tur) rata de participare a fost de 24,94%. În cadrul alegerilor prezidențiale din 2016 (primul tur) rata de participare a tinerilor cu vârsta de 18-25 ani a constituit 10,11%, iar la alegerile parlamentare din 2019 a fost 8,4%[[14]](#footnote-14).

Implicarea tinerilor în activități de voluntariat rămâne modestă. Circa 11% din tineri de vârsta de 15-24 ani și 8% de 25-34 ani se implică în activități de voluntariat, precum ajutorul acordat școlilor, grădinițelor, organizațiilor religioase/de caritate/culturale, ONG-lor, sindicatului, primăriei, afacerii/firmei sau unui partid (10,1% și 5,2%), lucrul în folosul comunității (19,9% și 17,5%), alte activități oferite voluntar (3,2% și 2,6%)[[15]](#footnote-15).

# **Procesul de elaborare a Strategiei de Dezvoltare a Sectorului de Tineret a municipiului Chișinău**

Pentru coordonarea procesului de elaborare a Strategiei de Dezvoltare a Sectorului de Tineret a mun. Chișinău a fost creat un grup de lucru (GL) intersectorial, care întrunește specialiști din diverse domenii relevante: specialiști în domeniul tineret și sport, reprezentanți ai administrației publice locale, reprezentanți ai tinerilor și structurilor asociative de tineret.

Procesul de elaborare a SDST s-a desfășurat în mai multe etape:

* La etapa inițială a fost elaborat un raport de început pentru stabilirea instrumentelor și regulilor de lucru;
* Etapa doi a presupus colectarea datelor privind situația tinerilor din municipiul Chișinău și elaborarea unei analize de birou;
* A treia etapă a constituit din desfășurarea unui set de interviuri și focus grupuri cu tinerii (din Chișinău și suburbii), cu principalii actori cheie (specialiști și lucrători de tineret, funcționari publici, prestatori de servicii de tineret, organizații de tineret, ș.a.) și elaborarea unui raport calitativ;
* A patra etapă a presupus sesiunea de elaborare a teoriei schimbării, a direcțiilor prioritare, formularea obiectivelor și rezultatelor așteptate;
* A cincea etapă a presupus elaborarea planului de acțiuni a strategiei de dezvoltare a sectorului de tineret, stabilirea indicatorilor de monitorizare și evaluare a strategiei;
* A șasea etapă a presupus informarea largă a tinerilor, consultarea și validarea cadrului strategic propus și a planului de acțiuni a strategiei.

La etapa inițială a fost elaborat un raport de început detaliat, care a stabilit modul de dezvoltare a strategiei, structurile implicate și rolul acestora, analiza preliminară a surselor secundare de date, alte detalii tehnice de dezvoltare a strategiei.

Etapa doi a presupus elaborarea unei analize de birou în baza datelor colectate cu privire la situația tinerilor, inclusiv de la Biroul Național de Statistică, primăria municipiului Chișinău și alți deținători de date. Au fost culese informații cu privire la situația socio-economică, oportunitățile de instruire și educație la nivel de municipiu, modalitățile de petrecere a timpului liber, precum și accesul la informație. În baza datelor culese s-a realizat analizat situației curente a tinerilor din municipiu. Analiza de birou a inclus și studierea studiilor și rapoartelor realizate anterior, analiza legislației naționale și internaționale, a bunelor practici existente și a actelor normative locale.

Etapa a treia a presupus elaborarea raportului calitativ în urma interviurilor și focus grupurilor cu funcționarii publici din cadrul primăriei municipiului Chișinău și din suburbii, lucrători de tineret, tineri, organizații de tineret, consilii ale tinerilor, consiliile elevilor și alți actori cheie, desfășurate în perioada februarie – martie 2021. Scopul raportului calitativ a fost de a identifica principalele standarde, tendințe, opinii și recomandări necesare pentru elaborarea strategiei de dezvoltare a sectorului de tineret a municipiului Chișinău.

A patra etapă și a cincea etapă a presupus elaborarea teoriei schimbării, a direcțiilor prioritare, formularea obiectivelor, a rezultatelor așteptate, elaborarea planului de acțiuni a strategiei de dezvoltare a sectorului de tineret, stabilirea indicatorilor de monitorizare și evaluare a strategiei.

Ultima etapă a presupus asigurarea unei informări largi a tinerilor privind cadrul strategic elaborat, consultarea documentului și integrarea recomandărilor recepționate și validarea documentului final atât de către tineri cât și de grupul de lucru responsabil.

**Teoria schimbării: Pornind de la potențialul pe care îl au tinerii și construind pe punctele lor forte.**

Această teorie a schimbării își propune să declanșeze o abordare nouă cu privire la modul de dezvoltare a politicilor publice de tineret și a modului de planificare a activităților de tineret și serviciilor pentru tineri pentru următorii 6 ani. Abordarea, începe de la specificul fetelor și băieților tineri și ceea ce își doresc aceștia, apoi de la obiectivele instituționale municipale și prioritățile politicilor locale. De asemenea, noua abordare presupune că municipiul Chișinău renunță la viziunea prin care tinerii sunt văzuți ca o problemă sau vulnerabili la riscuri în vederea recunoașterii și consolidării punctelor lor forte, pentru a le permite să-și realizeze drepturile, să-și îndeplinească potențialul și să ofere leadership comunității și societății lor.

În municipiul Chișinău, multe politici și sisteme care sunt în vigoare tind să vadă tinerii ca fiind „probleme”. Pentru a recâștiga încrederea tinerilor și a le sprijini mai eficient - este crucial de a crea un mediu favorabil de activare a potențialului acestora.

În timpul evaluării cadrului politicilor municipale s-a observat că politicile generice concepute pentru populații mai largi sunt aplicate și nu recunosc sau promovează drepturile tinerilor, nevoile specifice, dezvoltarea lor continuă și capacitățile în evoluție. În plus, tinerilor nu li se acordă voce și putere de decizie, nici în familie și comunitate, nici în spațiul public. Există o lipsă de înțelegere a dezvoltării, vulnerabilităților, cerințelor, nevoilor și drepturilor acestora în rândul părinților, profesorilor, furnizorilor de servicii și factorilor de decizie din municipiul Chișinău. Aceste probleme identificate provin din deficiențe structurale adânc înrădăcinate, precum și din lipsa datelor dezagregate în funcție de sex și vârstă, care pot informa politicile, identifica lacunele și sprijini alocarea resurselor adecvate pentru dezvoltarea și programarea politicilor pentru tineri. Tinerii din toată țara și, în special, din Chișinău sunt rareori angajați în cercetare, colectare de date sau elaborarea de politici. Sunt necesare medii favorabile, care să vadă tinerii cât mai capabili să articuleze ceea ce funcționează pentru ei și ca lideri care pot modela politicile, programele și propriul viitor.

Asigurarea accesului la servicii de calitate este esențială pentru a sprijini băieții și fetele de toate vârstele să prospere, să echilibreze riscul și siguranța și să navigheze cu succes în tranziția către un trai durabil și o muncă productivă.

Furnizarea de servicii de calitate nu este suficientă pentru a asigura accesul universal al acestora. Acest lucru trebuie însoțit de promovarea unei cereri mai mari de drepturi și de servicii de către tineri și comunitățile lor.

Teoria schimbării este reprezentată într-un tabel vizual succint, fiind ulterior detaliată în cadrul de priorități strategice și în planul de acțiuni a strategiei. Teoria programatică a schimbării se concentrează pe elementele de bază ale unei teorii a schimbării, și anume impactul, rezultatele pe termen lung, rezultatele intermediare, obiectivul general și măsurile interne pentru a asigura eficacitatea strategiei.

**Teoria programatică a schimbării - în detaliu**

|  |  |
| --- | --- |
| **Rezultatul de impact** | **Un oraș în care toți tinerii sunt rezilienți, capabili să-și realizeze drepturile și potențialul maxim și să contribuie la construirea unor medii pașnice, incluzive și durabile** |
| **Rezultate pe termen lung** | 1. Toți tinerii, inclusiv cei mai marginalizați, sunt sprijiniți în mod adecvat pentru a-și consolida autonomia și a-și realiza drepturile și potențialul deplin, având legături puternice cu adulții și acces la servicii prietenoase tinerilor (sănătate, participare, voluntariat, agrement etc.).
2. Toți tinerii, inclusiv cei mai marginalizați, sunt susținuți în mod adecvat pentru a contribui la construirea unor medii incluzive și durabile prin implicarea ca parteneri și agenți ai schimbării la toate nivelurile și în crearea de oportunități de dezvoltare.
 |
| **Rezultate intermediare** | **CONSOLIDAREA SECTORULUI DE TINERET** | **ASIGURAREA CU SERVICII DE CALITATE** | **PARTICIPAREA TINERILOR** |
| **Politicile, strategiile și investițiile** sunt dezvoltate având la bază date și evidență, folosind cercetarea condusă de tineri, colectarea și analiza datelor este dezagregată, prin **sisteme standardizate de M&E** și abordări inovatoare de cercetare.**Factorii de decizie, părinții, profesorii, furnizorii de servicii** înțeleg mai bine dezvoltarea tinerilor, vulnerabilitățile, punctele forte, cerințele, nevoile și drepturile acestora. **Vocile tinerilor sunt auzite** prin crearea unor spații pentru dialog, inclusiv cu tinerii cei mai marginalizați, pentru a-și exprima solicitările și necesitățile. Este pus un accent special pe valorificarea instrumentelor digitale și tehnologiile informaționale.**Monitorizarea este regulată și independentă**, iar **raportarea și soluționarea încălcării drepturilor** asigură implementarea eficientă a programelor și identificarea problemelor care afectează tinerii în mod dinamic.  | Tinerilor li se permite să facă alegeri informate prin **furnizarea de informații de înaltă calitate**, specifice vârstei și genului, care sunt accesibile tuturor tinerilor prin mijloace tradiționale și inovatoare (de exemplu, utilizarea noilor tehnologii).**Municipalitatea furnizează pachete de servicii esențiale** convenabile pentru tineri, care contribuie la dezvoltarea și abilitarea tinerilor. **Există investiții durabile în servicii de calitate**, care sunt specifice vârstei și genului, legate, integrate și incluzive, pentru a îmbunătăți accesul tuturor tinerilor.**Există măsuri de siguranță la locurile de furnizare a serviciilor** pentru a preveni agresiunea și hărțuirea.Personalul are o formare adecvată pentru a lucra cu tinerii, a promova efectiv nevoile tuturor tinerilor în cadrul serviciilor publice, private și comunitare.Municipalitatea Chișinău **sprijină și finanțează inovația**, pentru a testa, modela, documenta și extinde abordări bine cunoscute și noi, inovatoare cu și pentru tineri.  | **Tinerii sunt mobilizați, motivați, împuterniciți și susținuți** de părinți și de alți membri ai comunității, pentru a: (a) revendica drepturile lor, (b) pentru a solicita servicii de calitate, și (c) pentru a cere responsabilitate. Un accent special este acordat **facilitării schimbului de informații**, a rețelelor și a dialogului prin intermediul platformelor digitale și sociale, a tehnologiilor informației și comunicațiilor.**Tinerii contribuie și își asumă conducerea** mai mult decât părinții lor în: (a) colectarea datelor și opiniilor tinerilor, (b) dialoguri de advocacy și politici pentru a informa planurile, politicile și programele naționale și locale, (c) implementarea și monitorizarea, inclusiv prin abordări inovatoare.**Structurile și sistemele comunitare sunt consolidate**, reprezentând diversitatea tinerilor și contextele în care trăiesc: (a) structurile locale de participare a tinerilor sunt recunoscute și susținute de municipalitatea Chișinău, și (b) OSC de tineret sunt legate în parteneriate cu societatea civilă mai largă. **Există parteneriate puternice și coaliții de advocacy** pentru drepturile tinerilor (inclusiv mass-media, liderii comunității și alții) pentru a contesta normele și practicile socio-culturale dăunătoare, stereotipurile negative și barierele structurale |

# **Scopul, prioritățile, obiectivele generale și specifice ale strategiei**

**Scopul general:**

Scopul strategiei este de a dezvolta şi de a consolida sectorul de tineret pe parcursul următorilor șase ani, contribuind astfel la crearea unui mediu adecvat pentru a asigura evoluţia fiecărui tînăr în plan personal şi profesional, inclusiv a celor din grupurile cu posibilităţi reduse.

**Obiective generale:**

Pentru atingerea scopului propus au fost definite trei obiective generale:

1. creșterea nivelului de participare a tinerilor din municipiul Chișinău;
2. asigurarea unei game complexe de servicii de tineret calitative care contribuie la formarea cunoștințelor, abilităților, deprinderilor, atitudinilor și comportamentelor necesare pentru integrarea cât mai reușită a tinerilor în societate;
3. consolidarea sectorului de tineret la nivel municipal și a mecanismelor de suport în asigurarea calității lucrului de tineret.

**Viziunea strategică:**

Un oraș în care toți tinerii sunt rezilienți, capabili să-și realizeze drepturile și potențialul maxim și să contribuie la construirea unor medii pașnice, incluzive și durabile.

**Priorități strategice. Obiective și rezultate așteptate**

Pentru atingerea scopului general, au fost identificate trei direcții prioritare de intervenție:

Prioritatea I. Participarea tinerilor;

Prioritatea II. Dezvoltarea serviciilor de tineret;

Prioritatea III. Fortificarea sectorului de tineret la nivel municipal.

Pentru fiecare prioritate strategică a fost efectuată o justificare a necesității respectivei priorități. În cadrul fiecărei priorități strategice au fost identificate și formulate mai multe subpriorităţi care contribuie la realizarea priorității propriu-zise. La rândul său, fiecare subprioritate, prin prisma obiectivului specific stabilit, trebuie să fie atinsă în conformitate cu rezultatele în baza cărora sunt formulate activitățile care se regăsesc în planul de acțiuni de implementare a strategiei.

# **PRIORITATEA I. PARTICIPAREA TINERILOR**

Implicarea tinerilor în viața comunității, capacitatea de a își asuma decizii și responsabilități pentru propria carieră și dezvoltare personală sunt indicatorii unei comunității moderne care oferă șanse de dezvoltare tinerilor, cît și a unei societăți democratice, în ansamblu. Doar prin participare şi implicare activă tinerii pot deveni parte a proceselor ce se produc în societate, dezvoltîndu-se ca cetăţeni responsabili şi capabili să facă faţă provocărilor vieţii. Implicarea tinerilor în procesele și viața comunitară creează premise de valorificare a potențialului tinerilor. Republica Moldova garantează şi stimulează diverse forme de participare a tinerilor prin dezvoltarea unui cadru de politici publice pentru sectorul de tineret şi promovarea instrumentelor şi mecanismelor necesare implementării acestora.

Prin adoptarea Legii Nr. 215/2016 cu privire la tineret, a Legii voluntariatului Nr. 121/2010, a Hotărârii de Guvern Nr. 158/2012 cu privire la implementarea Legii voluntariatului, au fost puse bazele unui sistem național de garantare a dreptului de implicare și participare în procesul decizional al tinerilor din Republica Moldova. Totodată, pentru punerea în aplicare a legislației naționale și asigurarea unui nivel mai înalt de conştientizare a importanţei participării şi implicării directe a tinerilor în rezolvarea problemelor comunităţii în care locuiesc şi a societăţii în ansamblu, este necesară dezvoltarea și fortificarea unui mecanism de suport la nivel de administrație publică locală care va permite participarea veritabilă a tinerilor la toate nivelele de administrare și în toate procesele care le afectează viața. Premisa esențială a oricărui stat democratic este participarea civică. Participarea tinerilor, în mod deosebit, la viața publică, în discutarea problemelor sociale, economice sau politice de diferit nivel se realizează prin instrumente adaptate la vârstă, competențe și nivelului de înțelegere a fiecărui tânăr.

Dat fiind faptul că municipiul Chișinău reprezintă centrul de activitate la nivel educațional, al pieții muncii și administrativ, implicarea tinerilor la toate nivelele de luare a deciziilor este o premisă, atât pentru asigurarea drepturilor și intereselor acestora, cât și pentru o dezvoltare locală durabilă. Astfel, odată ce în municipiu există un număr mare de tineri, organizații de tineret, prestatori de servicii de tineret, consilii ale tinerilor și a elevilor, aceștia necesită programe locale și mecanisme de implicare în procesul de luare a deciziilor.

În cadrul procesului de elaborare a strategiei, a fost discutată necesitatea aplicării mai multor acțiuni menite să sprijine structurile participative și să promoveze dialogul între parteneri în domeniul tineretului. Mai ales, a fost evidențiată cooperarea între APL de nivel I și II, APL și organizațiile asociative și de reprezentare a tinerilor, APL și prestatorii de servicii de tineret, alți actori cheie ce pot asigura mobilizarea de resurse umane și financiare pentru asigurarea participării efective a tinerilor la deciziile care le afectează viața și comunitatea în care trăiesc. Rapoartele naționale indică, de asemenea, că trebuie să se intensifice eforturile de susținere a participării tinerilor la nivel local și că este necesar să se înlăture barierele în calea participării anumitor grupuri de tineri.

La moment, în municipiu activează mai multe categorii de structuri reprezentative ale tinerilor, cu potențial de implicare în procesul municipal de luare a deciziilor: Consiliul Municipal al Tinerilor din Chișinău (CMTC), consilii ale elevilor, asociații obștești locale și naționale ale tinerilor, grupuri locale de inițiativă. Aceste structuri se deosebesc prin statutul juridic, obiective statutare și grupul de vîrstă pe care îl reprezintă. Reieșind din prioritățile și specificul fiecărui instrument și structuri de participare, au fost stabilite următoarele obiective:

**Obiectiv general:** creșterea nivelului de participare a tinerilor din municipiul Chișinău.

**Subprioritatea 1.1. Cadrul normativ local și instrumente de participare**

**Obiectiv specific 1.1:** Perfecționarea, pînă la finele anului 2023, a cadrului normativ local și crearea mecanismelor ce ar asigura participarea tinerilor, inclusiv a celor cu oportunități reduse, în toate procesele decizionale.

**Rezultate așteptate:**

* + 1. Cadru normativ și mecanisme locale cu prevederi ce permit şi stimulează participarea activă și în mod egal a tuturor tinerilor în procesul decizional creat.
		2. Tineri implicaţi, pînă la sfîrșitul anului 2023, de către toate autorităţile administraţiei publice locale de nivel municipal și de APL din suburbii în procesul decizional, avînd la bază structuri consultative de tineret.
		3. Consultări sistematice și periodice privind politicile publice locale ce-i vizează oferite tinerilor de către autorităţile administraţiei publice locale.

**Subprioritatea 1.2. Consiliul municipal și consiliile locale ale tinerilor**

**Obiectiv specific:** Consolidarea, pînă în anul 2023, a consiliului municipal și consiliilor locale ale tinerilor, sporirea reprezentativității pentru toate grupurile de tineri și asigurarea reprezentării teritoriale de 100% la nivel municipal.

**Rezultate așteptate:**

* + 1. Consilii locale ale tinerilor ce activează în baza unui mecanism de reglementare și bună guvernare, avînd la bază un parteneriat consolidat cu autorităţile administraţiei publice locale.
		2. Consiliul municipal al tinerilor dispune de finanțare stabilă și suficientă, inclusiv prin instrumente de suport implementate de APL.
		3. Cel puţin 25% din membrii consiliilor locale ale tinerilor sunt reprezentați ai grupurilor cu oportunități reduse și cel puțin 25% din membri reprezintă grupul de vârstă 25-35 ani.

**Subprioritatea 1.3: Activismul civic și stimularea participării**

**Obiectiv specific:** Cel puțin 30% din tinerii municipiului Chișinău, inclusiv tineri cu oportunități reduse, pînă la finele anului 2023, implicați în activităţi de influenţare a procesului decizional.

**Rezultate așteptate:**

* + 1. Cel puţin 25% din tineri, inclusiv cei cu oportunităţi reduse, asociați, activ implicați în structuri formale și neformale sau în programe de voluntariat.
		2. Cel puţin 10% din tineri, inclusiv cei cu oportunităţi reduse, sînt beneficiari ai programelor de mobilitate la nivel naţional şi internaţional.
		3. Colaborare extinsă și minim 3 evenimente desfășurate anual în comun cu organizațiile naționale și internaționale de tineret.
		4. Cel puţin 50% din tineri cu drept de vot conştienţi de importanţa participării la vot şi implicaţi direct în acest proces.
		5. Pînă la finele anului 2025, accesul la informație corectă și sigură asigurat pentru cel puţin 80% din tineri.

# **PRIORITATEA II: DEZVOLTAREA SERVICIILOR DE TINERET**

Dezvoltarea unui sistem complex de servicii de tineret este un element cheie în asigurarea unui sector de tineret viabil și care răspunde necesităților curente și în dezvoltare ale tinerilor. Serviciile de tineret au drept scop implicarea directă a tinerilor, a lucrătorilor, a organizațiilor de tineret şi a altor actori de imediată tangență în viața politică, economică, socială şi culturală a țării, crearea condițiilor adecvate pentru a le asigura tinerilor o tranziție rapidă la maturitate și oportunități egale, inclusiv accesul la informare și servicii de calitate în educație, sănătate și petrecerea timpului liber, oferirea tinerilor diferitelor servicii axate pe dezvoltarea cunoștințelor și competențelor acestora în vederea integrării depline, implicării active în toate domeniile vieții sociale.

Prin crearea Agenției Naționale pentru Dezvoltarea Programelor și Activității de Tineret, lansarea Programului de dezvoltare a Centrelor de Tineret pentru anii 2017-2022, Ministerul Educației, Culturii și Cercetării, a contribuit într-o anumită măsură la revitalizarea sectorului de tineret, consolidarea capacităţilor instituţionale ale structurilor de tineret, extinderea serviciilor de tineret, asigurarea implicării tinerilor în viața socială a țării. Deși, o problemă rămâne a fi distribuirea neuniformă a structurilor și serviciilor de tineret, cu concentrarea acestora în anumite zone. În acest sens dezvoltarea unui sistem municipal complex și coordonat de servicii de calitate pentru tineri este o necesitate stringentă.

Sănătatea tinerei generații și dezvoltarea serviciilor de sănătate prietenoase tinerilor este printre prioritățile politicilor de sănătate promovate de către Ministerul Sănătății, Muncii și Protecției Sociale, fiind adoptate un șir de acte normative menite a pune în aplicare aceste obiective majore. Una dintre realizările-cheie prezintă crearea (în 2003-2013) și extinderea rețelei (2011-2018) Centrelor de Sănătate Prietenoase Tinerilor (rețeaua YK). Cu toate acestea, accesul universal al tinerilor la servicii de sănătate prietenoase tinerilor constituie o problemă, fiind amplificată de insuficiența resurselor financiare și umane pentru organizarea echipelor mobile în teritoriu.

Circa 70 la sută din mijloacele Bugetului Public Național alocate pentru sectorul de tineret sunt valorificate la nivel local. În perioada anilor 2016-2018, APL au cheltuit pentru Servicii pentru tineret 62,3 mil.lei, din care 31,2 mil.lei au fost executate în anul 2018, volumul cheltuielilor valorificate în anul 2018 fiind de 1,78 ori mai mare în raport cu anul 2017 și de 1,41 față de anul 2014. Creșterea finanțării la nivel local este un rezultat al implementării Strategiei Naționale de Dezvoltare a Sectorului de Tineret, dar totuși nu satisface pe deplin necesitățile în evoluție a tinerilor pentru servicii de tineret de calitate.

Intensitatea și diversitatea activităților și serviciilor axate pe tineri se atestă a fi mai mare și cu acoperire mai largă a comunităților rurale în localitățile (raioanele) unde structurile de tineret au o colaborare consolidată. Astfel de practici pozitive sunt încă puține, deseori se atestă o colaborare defectuoasă între actorii locali implicați în activitatea de/și pentru tineret. Pe de o parte, numărul redus al tinerilor activi care se implică în activități este concentrat, de regulă, într-un singur nucleu, aceasta alimentând concurența dintre structurile de tineret în a-i coopta pe tineri în activitățile promovate (instituții de învățământ, CT, CLT, CSPT/YKtc.). Structurile de tineret au deocamdată capacitate redusă de implementare a unui set mai larg de servicii pentru tineri. Aceasta se explică, pe de o parte, de experiența mică în activitatea de tineret, iar pe de altă parte, de capacitatea financiară și organizațională limitată a structurilor de tineret, în special a celor subordonate public, impunând furnizarea de servicii / activității de/și pentru tineret pe proiecte mici cu durabilitate și impact scăzut pentru tineri și comunitate. Cel mai des sunt oferite servicii orientate în special pe animarea timpului liber, informare, voluntariat, socializare, participare etc. Dezvoltarea și prestarea unor servicii importante și actuale pentru tineri impune consolidarea colaborării cross-sectoriale între toți actorii sectorului de tineret. Deși se evidențiază necesitatea unor servicii de ghidare în carieră, consiliere, abilitare economică, (re)integrare socială ș.a., lipsa specialiștilor calificați ce ar putea presta asemenea servicii, dar și conexiunea cross-sectorială deficitară cu structuri specializate care pot presta sau organiza în colaborare astfel de servicii (de exemplu, ANOFM, ODIMM, serviciile de asistență socială, de mediere/probațiune) implementarea acestora prezintă o dificultate.

În pofida promovării active și importanței serviciilor outreach la nivel local, în prezent se constată insuficiența capacității instituționale și de resurse umane, metodologice, în realizarea acestora. Accesul la programe și servicii pentru tineri nu este echitabil din punctul de vedere al vârstei, mediului de reședință și al caracteristicilor socioeconomice ale tinerilor. Prin serviciile și acțiunile desfășurate, sectorul de tineret se raportează puțin sau deloc la necesitățile tinerilor de vârstă mai mare (22 ani și peste), ale celor aflați în afara sistemului de învățământ, tinerilor părinți, tinerilor defavorizați sau cu dizabilități, tinerilor din minorități etnice ș.a. Organizațiile de/și pentru tineret se concentrează preponderent în mediul urban, pe când în mediul rural este sesizată o lipsă efectivă a acestora.

Nivelul de dezvoltare personală și profesională a tinerilor este fundamental pentru pregătirea noilor generații și încadrarea socială a tinerilor. Cu regret însă, de cele mai dese ori, educația se reduce numai la instituțiile de învățământ, indiferent de nivelul de educație despre care vorbim. În condițiile de astăzi, nu este suficient să însușești materia școlară pentru a fi un tânăr dezvoltat plenar.

Un alt aspect important, se referă la formarea tinerilor după absolvirea instituțiilor de învățământ. Chiar dacă un tânăr urmează toate treptele de educație formală, la vârsta de 23 -24 ani părăsește deja sistemul educațional. Ne mai vorbind de faptul că un număr considerabil de tineri nu-și continuă studiile după absolvirea gimnaziului sau liceului. Respectiv, aflând-se încă la o vârstă în care ar putea să învețe multe lucruri noi și să se dezvolte personal la maximul capacităților, tinerii sunt lipsiți de această posibilitate. Acest fapt este datorat de situația că nu există centre de instruire continuă sau vocațională pentru tineret și populația adultă. Este un deficit eminent de asemenea instituții la nivel local, cât și național.

În același timp, sursele de informare disponibile se reduc în mare parte la cele din internet. Care nu întotdeauna sunt veridice, sau îți pot oferi informația exactă de care ai nevoie. Nu există un mecanism de verificare a informației prezente pe internet și sortare a resurselor în dependență de credibilitate. Una din necesitățile stringente ale tineretului este nevoia de susținere în planificarea carierei, elaborarea unui plan de dezvoltare personală, orientarea pe piața muncii și accesul la serviciile sociale existente. Constatăm cu regret că, deși sunt prezente unele servicii la nivel local sau regional, majoritatea tinerilor nu cunoaște despre ele sau cum sunt menite să funcționeze. Din aceste considerente, este necesară o promovare continuă a posibilităților existente, inclusiv din partea instituțiilor care prestează aceste servicii. Este adevărat că fluxul informațional la care se expun tinerii este foarte mare, informația putând fi accesată din diferite surse, cum ar fi: radio, TV, internet, rețele sociale ș.a. Însă, această informație deseori nu este structurată și nu este completă. Unui tânăr fiindu-i greu să găsească informație de calitate, informație veridică și care să răspundă la necesitățile sale urgente.

Toate cele menționate mai sus, consolidate într-un sistem durabil, ar permite tineretului să recapete încrederea în viitor și în forțele proprii. În așa fel, s-ar contribui la continuitatea generațiilor și menținerea tineretului în oraș.

Pentru consolidarea sistemului de prestatori de servicii la nivel municipal și a gamei de servicii disponibile au fost stabilite următoarele obiective strategice:

**Obiectiv general:** asigurarea unei game complexe de servicii de tineret calitative care contribuie la formarea cunoștințelor, abilităților, deprinderilor, atitudinilor și comportamentelor necesare pentru integrarea cât mai reușită a tinerilor în societate

**Subprioritatea 2.1: Servicii municipale de tineret calitative și incluzive**

**Obiectiv specific:** Sporirea calității serviciilor acordate tinerilor prin asigurarea personalului calificat, a echipamentului de lucru și a accesului liber a cel puțin 70% dintre tineri la ele.

**Rezultate așteptate:**

* + 1. Rețeaua centrelor de tineret accesibilă în toate sectoarele orașului Chișinău și în suburbii.
		2. Asigurarea unei instruiri continue și periodice a lucrătorilor de tineret.
		3. Sistem de evaluare a calității serviciilor de tineret implementat la nivel municipal.
		4. Dezvoltarea serviciilor outreach prin elaborarea cadrului metodologic și formarea continuă a prestatorilor, astfel încît, pînă la finele anului 2025, acestea să contribuie cel puțin 40% din oferta totală de servicii.
		5. Intensificarea măsurilor de promovare a modului de viață sănătos în rîndul tinerilor, astfel încît, spre finele anului 2025, cel puțin 30% din numărul total de tineri să beneficieze de servicii de sănătate prietenoase tinerilor.

**Subprioritatea 2.2.: Promovarea educației nonformale**

**Obiectiv specific:** Extinderea, pînă în anul 2025, a serviciilor de educație nonformală, astfel încît cel puţin 40% din tineri, inclusiv cu oportunități reduse, să poată participa la acestea.

**Rezultate așteptate:**

* + 1. Pînă la finele anului 2023, lansarea unui program de educație nonformală.
		2. Susținerea inițiativelor și programelor de educație non-formală dezvoltate de tineri pentru tineri printr-un program de granturi.
		3. Cel puţin 20% din tineri beneficiază de servicii de educație nonformală.

**Subprioritatea 2.3: Servicii și programe de abilitare economică a tinerilor**

**Obiectiv specific:** Sporirea, pînă la finele 2025, cu cel puţin 30% a numărului tinerilor cu abilităţi economice, în special al celor din mediul rural şi din grupurile cu oportunităţi reduse.

**Rezultate așteptate:**

* + 1. Reducerea cu 5% a ratei tinerilor NEET în municipiul Chișinău.
		2. Cel puțin 50% de tineri, inclusiv cei din grupuri cu oportunități reduse, beneficiază de servicii de informare cu privire la programele suport pentru tineri antreprenori și angajare.
		3. Program complex de educare antreprenorială și în domeniul angajării disponibil în centrele de tineret.

# **PRIORITATEA III: FORTIFICAREA SECTORULUI DE TINERET LA NIVEL MUNICIPAL**

Pentru amplificarea impactului strategiei și programelor locale de tineret este vitală consolidarea rolului APL în promovarea și implementarea politicii de tineret la nivel local, în coordonarea activității tuturor actorilor sociali activi în domeniul lucrului de și pentru tineret la nivel local. Creșterea nivelului de cooperare între structurile de participare create în comunitate prin schimb de bune practici permite valorificarea eficientă a resurselor locale disponibile pentru activități de tineret. Strategia de dezvoltare a sectorului de tineret trebuie să devenă și un document strategic pentru proiecția bugetară locală, ceea ce ar contribui la monitorizarea facilă și eficace a mijloacelor alocate, acțiunilor și rezultatelor țintite și, respectiv, ar asigura transparența guvernării locale.

Includerea subiectelor-problemă cu care se confruntă tinerii din orașul Chișinău și din suburbii pe agenda publică și în prioritățile de dezvoltare locală (de exemplu: ghidare în soluționarea problemelor concrete, angajarea în câmpul muncii a tinerilor femei și tinerilor bărbați, formarea competențelor parentale, incluziunea tinerilor cu dizabilități, a tinerilor din alte grupuri vulnerabile ș.a), trebuie realizată cu suportul și de către actorii sectorului de tineret. De asemenea este necesară aplicarea principiului consultării tinerilor în procesul planificării bugetului pentru activități de tineret, astfel încât acestea să corespundă nevoilor reale ale tinerilor, dar și să cuprindă toate domeniile de activitate, inclusiv sport, cultură, social, educațional, economic etc. Creșterea nivelului de transparență a activităților APL prin informarea continuă a tinerilor, cât și a populației în general, despre inițiativele locale și creșterea nivelului de implicare a tinerilor în viața comunității, precum și implicarea de către APL a asociațiilor obștești locale de tineret în promovarea priorităților tinerilor, contribuie atât la consolidarea domeniului de tineret cât și la creșterea încrederii tinerilor în procesul decizional local.

Dezvoltarea sectorului de tineret presupune și creșterea gradului de implicare a tinerilor în activități de și pentru tineret prin promovarea activității centrelor de tineret, campanii de informare, atragerea diferitor actori sociali, creșterea concordanței programelor și activităților în corespundere cu necesitățile și interesele tinerilor. Asigurarea șanselor egale de acces a tinerilor la programele, serviciile și activitățile pentru tineret finanțate din surse publice, indiferent de sex, vârstă, confesiune, origine etnică și socială, orientare sexuală, orientare politică sau orice altă caracteristică.

Este necesară creșterea nivelului de cooperare dintre sectorul asociativ de tineret și APL, prin implicarea în soluționarea problemelor comune ale tinerilor și capacitarea acestora în domeniul participării civice și politice, organizarea de instruiri privind analiza problemelor cu care se confruntă tinerii, elaborarea planurilor de acțiuni, aplicarea la granturi internaționale, managementul proiectelor ș.a., inclusiv prin promovarea și dezvoltarea proiectelor comune.

Pentru consolidarea sectorului de tineret la nivel municipal și a gamei de servicii disponibile au fost stabilite următoarele obiective strategice:

**Obiectiv general:** consolidarea sectorului de tineret la nivel municipal și a mecanismelor de suport în asigurarea calității lucrului de tineret.

**Subprioritatea 3.1**: Organizațiile de tineret

**Obiectiv specific:** Consolidarea sectorului asociativ de tineret din municipiu și a dialogului dintre acesta și autoritățile publice locale

**Rezultate așteptate:**

3.1.1. Acces liber pentru ONG de tineret la spații adaptate pentru realizarea activităților de tineret.

3.1.2. Asigurarea asistenței necesare în dezvoltarea organizațională a ONG-urilor de tineret.

3.1.3. Crearea unei platforme de dialog ce permite comunicarea periodică a ONG de tineret cu municipalitatea.

**Subprioritatea 3.2:** Dezvoltarea parteneriatelor naționale și internaționale

**Obiectiv specific:** Extinderea relațiilor de cooperare a sectorului de tineret pe plan național și internațional

**Rezultate așteptate:**

3.2.1.Stabilirea anuală a minimum 5 parteneriate națioanale și 2 internaționale cu organizațiile necomerciale de tineret.

3.2.3. Desfășurarea anuală a minimum unui proiect comun în parteneriat la nivel național ori internațional.

3.2.3. Facilitarea integrării OSC de tineret locale în rețelele naționale și internaționale.

**Subprioritatea 3.3:** Dezvoltarea unui mecanism municipal de suport al inițiativelor de tineret

**Oviectiv specific:** Dezvoltarea cadrului metodologic și alocarea resurselor pentru programul municipal de granturi pentru organizațiile de tineret.

**Rezultate așteptate:**

3.3.1.Realizarea anuală a programului de granturi municipal pentru asociațiile obștești și grupurile de inițaitivă;

3.3.2. Susținerea a cel puțin 20 proiecte anual lansate de organizațiile de tineret și grupurile de inițiativă prin intermediul programului municipal de granturi, pînă în 2025, inclusiv din suburbii.

# **Monitorizarea și evaluarea Strategiei de Dezoltare a Sectorului de Tineret**

**Monitorizarea** – proces de colectare sistematică a datelor pentru a asigura administrația publică locală și alți actori cointeresați cu informații despre progresul implementării strategiei.

**Evaluarea** – aprecierea activităților sau a rezultatelor implementării strategiei, utilizând informațiile obținute pe parcursul monitorizării. Evaluarea face o analiză a modului de implementare a strategiei și eficienței acesteia, fiind un mijloc care contribuie la îmbunătățirea politicii de tineret la nivel municipal. Evaluarea răspunde la întrebările: care este efectul, impactul activităților realizate și în ce măsură rezultatul răspunde așteptărilor sau obiectivelor prestabilite.

Indicatorii de monitorizare sunt caracteristici cantitative sau calitative, care oferă mijloace simple de măsurare a succesului activităților desfășurate:

* indicatorii cantitativi sunt exprimați în termeni numerici sau procentuali;
* indicatorii calitativi pot măsura percepția, pot descrie anumite comportamente.

Monitorizarea implementării Strategiei urmărește:

* realizarea adecvată și la timp a activităților incluse în planul de acțiuni;
* suportul acordat subiecților strategiei în implementarea practicilor pozitive și eliminarea factorilor de risc;
* informarea factorilor de decizie și publicului larg despre realizările obținute, progresul fată de obiectivele planificate, deficiențe întimpinate și sectoare care necesită atenție;
* creșterea credibilității în fața donatorilor, care realizează diferite proiecte în Republica Moldova în vederea susținerii activităților de tineret.

***Evaluarea intermediară*** este activitatea desfășurată pe parcursul perioadei de implementare a Strategiei. Evaluarea intermediară a strategiei se va realiza la sfîrșitul perioadei de implementare a planului de acțiuni a strategiei pentru anii 2021-2023.

*Obiectivele* evaluării intermediare sunt*:*

* oferirea suportului în luarea deciziilor cu privire la activitățile realizate în implementarea strategiei;
* obținerea informațiilor din toate sursele existente despre ce merge bine, ce nu merge și de ce;
* îmbunătățirea calității activităților realizate;
* identificarea practicilor de succes, care ar putea fi extinse;
* elaborarea recomandărilor pentru îmbunătățirea Strategiei

Monitorizarea și evaluarea implementării strategiei se va realiza prin crearea în primele 6 luni de la aprobarea strategiei a Grupului de Evaluare și Monitorizare a Strategiei. Componența și atribuțiile grupului vor fi aprobate prin regulament de către primarul general. Grupul se va întruni periodic, dar nu mai rar de o dată la 12 luni. Grupului de Evaluare și Monitorizare a Strategiei i se vor prezenta anual spre aprobare de către DGETS rapoarte anuale de implementare a strategiei. În componența acestui Grup de Evaluare și Monitorizare a Strategiei se vor include în mod obligatoriu:

* Vice-primarul responsabil de domeniul social (președinte a grupului);
* Șeful Direcției Generale Educație, Tineret și Sport (vice președinte a grupului);
* Un funcționar public responsabil de domeniul de tineret (secretarul grupului);
* Reprezentanți ai subdiviziunilor responsabile de activități din cadrul strategiei;
* Reprezentanți ai prestatorilor de servicii de tineret (3 membri);
* Reprezentanți ai asociațiilor obștești de tineret (5 membri);
* Reprezentanți a consiliului de tineret și consiliilor elevilor de nivel municipal (5 membri);
* 3 tineri neafiliați structurilor de tineret, selectați prin concurs public;
* Experți și alte persoane relevante.

# **Planul de acţiuni privind implementarea Strategiei de Dezvoltare a Sectorului de Tineret în mun. Chișinău 2021 – 2023**

|  |
| --- |
| **Prioritatea I.****Obiectivul general 1.** |
| **Subprioritatea 1.1.** |
| **Obiectivul specific 1.1.** |
| **Rezultate preconizate:**  |
| **Nr.****d/o** | **Acțiunile** | **Indicatorii de realizare** | **Perioada** | **Bugetul**(mii lei) | **Responsabilii** | **Partenerii[[16]](#footnote-16)** |

| **1** | **2** | **3** | **4** | **5** | **6** | **7** |
| --- | --- | --- | --- | --- | --- | --- |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

1. Multiple Indicator Cluster Survey, 2012 Republic of Moldova. Final Report. National Centre of Public Health, UNICEF, 2014. Chișinău, Republic of Moldova, p. 5. [↑](#footnote-ref-1)
2. Bullyingul în rândul adolescenților din Republica Moldova. Central de Investigații și Consultanță SOCIOPOLIS. 2019, p. 14-15. [↑](#footnote-ref-2)
3. Barometrul Opiniei Publice, ianuarie 2019. <http://ipp.md/wp-content/uploads/2019/02/BOP_02.2019-new.pdf> [↑](#footnote-ref-3)
4. Percepţii asupra drepturilor omului în Republica Moldova. UNDP, 2016. <https://www.undp.org/content/dam/moldova/docs/Publications/ro-raport_do_final_pentru_tipar_03.12.pdf> [↑](#footnote-ref-4)
5. Youth Well-being Policy Review of Moldova.OECD 2016. <https://www.oecd.org/countries/moldova/Youth_Well-being_Policy_Review_Moldova.pdf> [↑](#footnote-ref-5)
6. Strategia Națională de Dezvoltare a Sectorului de Sănătate <https://www.cntm.md/sites/default/files/Analiza%20strategiei%20Nationale_final.pdf> [↑](#footnote-ref-6)
7. Forţa de muncă în Republica Moldova. Ocupare şi şomaj. BNS, 2019, pg.45. [↑](#footnote-ref-7)
8. Young Moldova: Problems, Values and Aspirations. Research into the opinions of young people in the Republic of Moldova 2016-17. Chișinău, December 2016, pg.67-70. [↑](#footnote-ref-8)
9. Conform datelor BNS cu referire la populația cu reședință obișnuită care exclude persoanele migrante care au lipsit un an și/sau mai mult din țară. [↑](#footnote-ref-9)
10. [www.statistica.md](http://www.statistica.md) [↑](#footnote-ref-10)
11. NEET sunt persoanele tinere care nu fac parte din ocupați, nu studiază, nu învață în cadrul sistemului formal de educație și nu participă la nici-un fel de cursuri sau alte instruiri în afara sistemului formal de educație. [↑](#footnote-ref-11)
12. Femeile și Bărbații în sectorul Tehnologiei informației și comunicațiilor 2019. Raport analitic. BNS, Chișinău, 2019 [↑](#footnote-ref-12)
13. [COVID 19 și Tinerii: Cum a influențat pandemia participarea tinerilor](http://progen.md/files/9352_covid_19_impactul_participarea.pdf). Studiu. Chișinău 2020. P. 11. [↑](#footnote-ref-13)
14. Problemele (ne)participării tinerilor la vot. IDIS Viitorul. Chișinău 2020. P. 7. [↑](#footnote-ref-14)
15. Analiza Comprehensivă a Sectorului de Tineret din Moldova (ACST). Institutul Național de Cercetări Economice. [↑](#footnote-ref-15)
16. Orice instituție, organizație a societății civile sau donator poate să contribuie la implementarea prezentului Plan de acțiuni. [↑](#footnote-ref-16)